**NACRT**

Na osnovu člana 38 stav 1 tačka 1 Zakona o lokalnoj samoupravi („Služben. list CG“, br. 2/18, 34/19, 38/20, 50/22 i 84/22), Skupština Opštine Nikšić , na sjednici održanoj \_\_\_\_\_\_\_\_\_\_\_ godine, donijela je

**ODLUKU**

**o dopuni Statuta Opštine Nikšić**

Član 1

U Statutu Opštine Nikšić („Sl. list Crne Gore - Opštinski propisi“, br. 31/18) u poglavlju III. Pravni status Opštine, poslije člana 9 dodaje se novi član koji glasi:

“**4.1 Slava**

Član 9a

Opština ima Slavu-Dan zaštitinika.

Slava Opštine je 12 maj – Dan Svetog Vasilija Ostroškog Čudotvorca, zaštitnika Nikšića.

Slava se obilježava na način koji će urediti posebnom odlukom Skupštine opštine.”

Član 2

Ova odluka stupa na snagu osmog dana od dana objavljivanja u “Službenom listu Crne Gore – Opštinski propisi.”

Broj 01-030-

Nikšić, \_\_\_\_\_\_\_2022.godine

SKUPŠTINA OPŠTINE NIKŠIĆ

PREDSJEDNIK

Nemanja Vuković, s.r.

**OBRAZLOŽENJE**

Pravni osnov za donođenje ove Odluke sadržan je u odredbi člana 38 stav 1 tačka 1 Zakona o lokalnoj samoupravi (“Sl. list CG”, br. 2/18, 34/19, 38/20 i 50/22), kojim je propisano da Skupština donosi statut.

**RAZLOZI ZA DONOŠENJE**

Odbornici Kluba odbornika Demokrate - Ne damo Nikšić – Demos, podnio je inicijativu za institucionalizaciju dana Svetog Vasilija Ostroškog-Dan Zaštitnika grada. U skladu sa inicijativom predsjednik Opštine je pokrenuo postupak za dopunu Statuta Opštine u dijelu kojim će se Dan Svetog Vasilija Ostroškog Čudotvorca proglasiti slavom opštine Nikšić. S tim u vezi Skupština je na X sjednici održanoj 11.10.2022.godine obrazovala Komisiju sa zadatkom da pripremi Nacrt Statuta u skladu sa datim predlogom i da u roku od 60 dana isti dostavi Skupštini na razmatranje i odlučivanje

Prošle godine se navršilo 350 godina od predstavljenja Svetog Vasilija Ostroškog Čudotvorca, duhovnog zaštitnika grada Nikšića. Dan Svetog Vasilija Ostroškog Čudotvorca koji se obilježava 12. maja je i slava grada Nišića, a njemu je posvećen i veliki Saborni hram na Petrovoj glavici.

Istorija nikšićkog kraja, središta nekadašnje Hercegovine i današnje Crne Gore, obilježena je kulturom i kultom ostroškog Svetitelja koji je, kao episkop u svetosavskoj zahumsko-hercegovačkoj eparhiji, važio kao branič crkve i naroda, kao revnitelj i čuvar pravoslavne vjere, kao narodni bogomolioc i obnovitelj crkava, kao knjigoljubivi monah i osnivač narodnih škola. Svetitelj se duboko poštuje širom pravoslavnog svijeta, ali i od strane pripadnika drugih naroda i vjerskih pogleda na svijet. Manastir Ostrog, koji je ugniježden svetiteljevim pregalaštvom i duhovnom revnošću u vrletnu ostrošku stijenu i u kome se čuvaju njegove mošti, već vjekovima je duhovno odredište brojnim poklonicima vjerskih vrijednosti iz cijelog svijeta.

Već više od dvije i po decenije, na dan Svetog Vasilija Ostroškog u Nikšiću se održavaju svenarodne crkvene litije koje su jedna od najveličanstvenijih manifestacija, kako duhovne sabornosti, tako i sveopšteg jedinstva, kako unutrašnjeg duševnog sklada, tako i porodične sloge i društvenog reda i poretka. Svetovasilijevska svetost oduvijek je bila izvor normativne svijesti i ideal uzornog življenja i djelovanja.

Mnogi evropski gradovi mogu da se pohvale svojim sveštenim praznicima, slavama i duhovnim zaštitnicima, ali je grad Nikšić posebno privilegovan autentičnom kulturom svetovasilijevskog kulta i kulture. Samim tim, želimo da narodni običaj-slavu koja je 2014. godine upisana u UNESCO reprezentativnu listu nematerijalnog kulturnog nasleđa čovječanstva iskoristimo kao okvir koji bi bio primjeren željama i težnjama naših sugrađana. Sveti Vasilije Ostroški kao svetitelj, koji nije cijenjen samo u pravoslavnom svijetu već i među drugim konfesijama, posebno je poštovan u Nikšiću.

Inicijativa za institucionalizovanje dana Svetog Vasilija Ostroškog Čudotvorca kao zaštitnika grada Nikšića polazi od postojećih pravnih osnova i uporedne evropske prakse, ali prije svega polazi od epohalnog značaja Svetiteljeve ličnosti i djelovanja koji se iznova potvrđuju u istorijskoj, duhovno-kulturnoj i društvenoj dimenziji. Prihvatanjem ove inicijative samo bi se formalizovalo postojanje opšteprihvaćene životne i društvene realnosti. Zadatak je i dužnost nikšićke lokalne samouprave da tu kultivišuću i oplemenjujuću životnu i društvenu dinamiku zaštite kao trajnu tekovinu i vrijednost.

Riječi blaženopočivšeg Mitropolita Amfilohija osvjetljavaju najvažnije aspekte kulta Svetog Vasilija Ostroškog i manastira Ostrog: „Kao da je ovo stjenovito gnijezdo vijekovima čekalo da postane dom neobuhvatljivog svetilišta i poprište mnogih presudnih istorijskih događaja. Tako je ovo čudo prirode postalo istovremeno i čudo istorije. Manastir Ostrog je više od 300 godina u fokusu istorije ne samo ostroškog kraja, već i mnogo šireg područja. Ovo čudo je još veće činjenicom da svi ovi istorijski događaji pripadaju ne samo zemaljskoj ili horizontalnoj ravni: manastir Ostrog je bio i još uvek je istorijska pozornica i neba i zemlje. U Ostrogu i oko Ostroga grle se nebo i zemlja. Zemlja se podiže i pridružuje se nebesima, a nebesa se spuštaju na zemlju, otkrivajući svim ljudima najveće tajne u ličnosti Bogočoveka, Isusa Hrista“.

Na osnovu izloženog Komisija je izradila Nacrt odluke o dopuni Stauta Opštine Nikšić, i predlaže Skupštini da utvrdi predloženi Nacrt.

**KOMISIJA ZA IZRADU NACRTA**

**STATUTA OPŠTINE NIKŠIĆ**

**Radosav Urošević s.r.**

**Ivana Šljukić s.r.**

**Mihailo Pejović s.r.**

**Stanislavka Radojević s.r.**

**Danijela Čizmović s.r.**